ועדת החינוך, התרבות והספורט, כנסת 24, פרוטוקול מספר 179, 2022-06-22 09:00

שרן השכל: בוקר טוב, אני מתכבדת לפתוח את ישיבת ועדת החינוך, התרבות והספורט.

שרן השכל: על סדר-היום: החרם שהיה של ור"ה על אוניברסיטת אריאל.

שרן השכל: כינסנו את הדיון – היה אמור להתכנס לפני מספר שבועות.

שרן השכל: למעשה אני רוצה לברך על ההצלחה – לכן כינסתי את הדיון בכל מקרה כדי שנשוחח על כך, ולברך קודם כל את נשיא האוניברסיטה פרופ' יהודה שינפלד, מאוניברסיטת אריאל, שאחרי שנים שאוניברסיטת אריאל היתה מוחרמת על ידי ור"ה ולא הכניסו אותה לא למוסדות ולא לוועדות והיו קשיים רבים, וכשהגעתי אליכם וסיפרת לי איך כולנו ביחד נלחמים בזירה הבין-לאומית בחרמות וכו', באמת התחייבתי שנפעל וננסה לעשות זאת בזמן הקצר ביותר.

שרן השכל: אני שמחה כל כך שהגענו לרגע הזה.

שרן השכל: אני רומה לברך, דבורה, ראש מינהל, על ההחלטה ההיסטורית שלכם, שהיתה מאוד מרגשת השבוע, שבה כינסתם את ור"ה והכרזתם על הכנסת אוניברסיטת אריאל לתוך הוועד.

שרן השכל: זה לקח קצת יותר מדי זמן אבל אני כל כך מברכת על ההחלטה ושמחה לשמוע.

שרן השכל: אני חושבת שזה יתחיל לייצר גם בינינו פה סוג של פערים מבחינת האקדמיה והשיח המפלג שנמצא אצלנו לא מעט, ליצור קצת אחדות גם שם, ולשים את הפוליטיקה בצד ולהתרכז בחינוך של הסטודנטים ובהצלחתם.

שרן השכל: אני מודה את התודה הגדולה ביותר ליושב-ראש התאחדות הסטודנטים מר אלחנן פלהיימר וליושב-ראש התאגדות הסטודנטים באריאל ידידיה אביגד שהובלתם יחד עם ההתאחדות ועם כל הסטודנטים בארץ קמפיין אדיר לשינוי המצב הזה.

שרן השכל: אם אתם לא הייתם מרימים את הקמפיין הזה אני לא חושבת שהנושא הזה היה עולה למודעות ולא היה נפתר באותה זריזות.

שרן השכל: מרגע שהחלטתם כסטודנטים מימין ומשמאל, מצפון ומדרום לאחד כוחות בעניין הזה ולצאת למאבק, זה גם הוכחה בשבילכם – שלפעמים המאבקים האלה של סטודנטים – סטודנטים יכולים לשנות את כל העולם.

שרן השכל: המהפכות הגדולות יותר קרו על-ידי סטודנטים, אז אמנם חלק יגידו: אמנם זה לא ה-מהפכה אבל זה מוכיח לכם עד כמה המאבקים שלכם חשובים וההירתמות שלהם לנושאים כאלו יכולה לתת השפעה אדירה ולעשות שינויים מדהימים.

שרן השכל: אני מעודדת אתכם להמשיך לקחת חלק בפעילות פוליטית וחברתית.

שרן השכל: תמשיכו לעשות את השינויים המדהימים האלה.

שרן השכל: הניצחון הזה והיכולת שהוכחתם שם היא לא פחות ממדהימה.

שרן השכל: באמת אני שולחת לכם ברכות.

שרן השכל: בהזדמנות זו נעבור לסדר הדוברים.

שרן השכל: אלחנן פלהיימר, יושב-ראש התאחדות הסטודנטים, בבקשה.

אלחנן פלהיימר: תודה ליושבת-ראש הוועדה.

אלחנן פלהיימר: נמצא אתנו גם נשיא אוניברסיטת אריאל פרופ' יהודה שינפלד, יושב-ראש אגודת הסטודנטים באריאל ידידיה אביגד.

אלחנן פלהיימר: בימים הראשונים שלי בתפקיד העליתי את הנושא בנשיאות אצלנו, והחלטנו ברוב קולות, לפעול כדי לתקן את זה ולהכניס את אוניברסיטת אריאל לוועד ראשי האוניברסיטאות.

אלחנן פלהיימר: באמת פעלנו במגוון רחב של ערוצים כדי שהדבר הזה יקרה.

אלחנן פלהיימר: אנו הרבה יותר ממאושרים שסוף-סוף אוניברסיטת אריאל נכנסה לור"ה.

אלחנן פלהיימר: לא היתה מלכתחילה שום סיבה להחרים את האוניברסיטה הזו.

אלחנן פלהיימר: אין שום סיבה בעולם בכלל לבצע חרמות כלשהם ובטח לא באקדמיה.

אלחנן פלהיימר: אקדמיה היא המקום של כל הסטודנטים והסטודנטיות של כל האזרחים והאזרחיות במדינת ישראל שנמצאים שם מגוון רחב של אוכלוסיות.

אלחנן פלהיימר: זה נקודת הממשק והמפגש האחרונה שלנו של כל החברה הישראלית.

אלחנן פלהיימר: דווקא באקדמיה אנו צריכים להראות רב תרבותיות אמיתית, קבלת האחר והשונה.

אלחנן פלהיימר: אני חושב שזו אמירה מדהימה שלאחר כעשור אוניברסיטת אריאל נכנסה לור"ה.

אלחנן פלהיימר: אני מודה לכל השותפים שלנו, לכל מי שעזר, לשרן השכל יושבת-ראש הוועדה שנרתמה למשימה, ומההתחלה תרמה, עזרה, היתה אתנו בסיור באוניברסיטת אריאל, כינסה את הוועדה החשובה הזו, לדידי יושב-ראש האגודה באריאל שהיה רתום כמובן למשימה בראש ובראשונה, לכל השותפים שלנו באגודות הסטודנטים שכמו שאמרת שרן, לא משנה ימין או שמאל, לא משנה אם היה מכללה, אוניברסיטה, כולם נכנסו תחת האלונקה ונרתמו למאבק החשוב הזה.

אלחנן פלהיימר: אני מברך אותך פרופ' יהודה שינפלד, שבשעה טובה נכנסת, ובעזרת השם שתעשו ותצליחו.

שרן השכל: תודה רבה.

שרן השכל: פרופ' יהודה שינפלד, נשיא אוניברסיטה של אריאל, בבקשה.

יהודה שינפלד: הרגע הזה יש בו התרגשות רבה, ואז יכולים אנשים שבדרך כלל הם רק נשים, ללדת.

יהודה שינפלד: לכן באתי אליך וחיבקתי אותך.

יהודה שינפלד: בתור רופא אני יכול לעזור לך אם למרבה המזל תלדי פה.

יהודה שינפלד: למרות שיילדתי הרבה מאוד תאומים, זו תהיה הפעם הראשונה.

יהודה שינפלד: שיהיה במזל טוב.

שרן השכל: תודה רבה.

יהודה שינפלד: נמצא אתנו נשיא אוניברסיטת ירושלים העברית שכשנוסדה, היתה התנגדות מצד אוניברסיטת ביירות.

יהודה שינפלד: תמיד אוניברסיטה חדשה נתקלת בהתנגדות אוניברסיטאות חדשות, אבל איימתי על אשר כהן שיהיה מבשר טובות, שלכשאראה אותו, אחבק אותו.

יהודה שינפלד: הוא פחד מהחיבוק שמא יילד, אז נשאר בזום.

יהודה שינפלד: גם פה, לומר תודה לצוות הנשיאים שהחליטו החלטה מובנת מאליו.

יהודה שינפלד: לכן נצטרף בשמחה על הסטודנטים שלנו, על הוועדות השונות, דבורה.

יהודה שינפלד: אנו מקווים שנוכל לתרום.

יהודה שינפלד: אנו גם מקווים שתבואו לבקר אותנו ותראו לא את כל 17,000 הסטודנטים – רק חלק מהם, וגם את הבניינים שלנו, שזו אוניברסיטה לכל דבר ודבר.

יהודה שינפלד: ולך שרן, אני ידוע כאיש שאשתי קוראת לי איש של צ'יק – מייד עושה.

יהודה שינפלד: אבל את של צ'יק צ'ק.

יהודה שינפלד: לכן אני מודה לכל האנשים שעובדים אתך וכמובן לסטודנטים שלנו, לאלחנן ולדידי, שאנחנו בקשר הדוק לא רק בנושא הזה - בנושאים של פיתוח, לימוד וכיוצא בזה.

יהודה שינפלד: הם בעצם העצם של האוניברסיטה שבגללה אנו קיימים שם.

יהודה שינפלד: לכן זה רגע גדול לאוניברסיטה, רגע שהוא מובן מאליו.

יהודה שינפלד: אנו מבטיחים לא לאכזב לא את צוות חבריי הנשיאים וכמובן לא את הוועדה המכובדת הזאת שכל כך דאגה לאקדמיה בישראל.

יהודה שינפלד: תודה לכולכם וגם לידידי ועמיתיי שיושבים פה שאחד מהם הוא גם הצלם המקצועי.

יהודה שינפלד: שנזכה רק לבשורות טובות ובייחוד אצלך.

שרן השכל: אמן.

שרן השכל: תודה רבה.

שרן השכל: פרופ' אשר כהן, בזום.

שרן השכל: אני מודה לך גם על הקשב וגם על יכולת הביצוע – גם לא מובן מאליו, ועל כינוס אותה ישיבה כל כך חשובה בעניין אוניברסיטת אריאל וההובלה על ההחלטה הזו לצרף אותם אליכם.

שרן השכל: אני מברכת ומקווה שתהיה שותפות אמיתית ושיתוף פעולה מצוין אקדמי וגם בין הסטודנטים וכו', בין כל שאר האוניברסיטאות.

שרן השכל: אני בטוחה שיהיה לאוניברסיטת אריאל הרבה מאוד מה לתרום גם לדיונים.

שרן השכל: אני מודה לך מקרב לב בשם הוועדה.

שרן השכל: בבקשה.

כהן: אני מתנצל שלא יכולתי להגיע בגלל לוח הזמנים שלא מאפשר לי לעזוב את האוניברסיטה כרגע, אז אני לא יכול לחבק אף אחד אבל תודה.

כהן: אוניברסיטת אריאל לא הוחרמה.

כהן: השאלה האמיתית היתה מתי היא נחשבת כאוניברסיטת מחקר.

כהן: זה קרה ב-2019, לא לפני כן.

כהן: מאותו רגע היינו בדיונים וחיכינו לבקשה.

כהן: כשפרופ' יהודה שיינפלד פנה אליי אמרתי שזה תהליך של כמה חודשים.

כהן: וזה מה שקרה.

כהן: אני שמח באמת על הצטרפותה של אריאל לור"ה, כאוניברסיטת מחקר נוספת בישראל שמצטרפת אלינו, ונמשיך לעבוד למען ההשכלה הגבוהה, למען האקדמיה, למען כל משפחת האקדמיה, הסטודנטים והסטודנטיות, המרצים והמרצות וכל השאר, ונמשיך לעזור למדינת ישראל.

שרן השכל: תודה רבה על הדברים ועל הברכות.

שרן השכל: מר ידידיה אביגד, יושב-ראש אגודת הסטודנטים באריאל.

ידידיה אביגד: זה רגע מאוד מרגש, בשיח שאנחנו בתוך ור"ה כבר.

ידידיה אביגד: אני מודה לך על כל העזרה ומה שעשית אתנו, תודה לנשיא שלנו על כל העזרה והתהליך ושחשף אותנו לדברים, ובעיקר תודה ליו"ר התאחדות הסטודנטים הארצית לאלחנן פלהיימר, שלא פשוט בכלל שכל ההתאחדות בארץ נרתמת ועוזרת לסטודנטים במוסד מסוים.

ידידיה אביגד: באריאל אני לא חושב שדבר כזה קרה עשר שנים ואני שמח שזה קרה.

ידידיה אביגד: כל האוניברסיטאות והמכללות בארץ יודעות היום שיש להם יו"ר התאחדות סטודנטים שנמצא שם בשביל כל אחד ואחת ועוזר לכולם.

ידידיה אביגד: אני מודה לכולכם בשם כל ה-17,000 סטודנטים באריאל.

ידידיה אביגד: זה יום חג, משהו שיישאר לנצח.

ידידיה אביגד: אנו מקווים שעוד נוכיח את עצמנו ונראה לכם שאנחנו אוניברסיטת מחקר הטובה ביותר בישראל ומהמשפיעות שהיו בעולם.

ידידיה אביגד: אני בטוח שזה אענין של זמן כי אני רואה את האמביציה ואת הכוח שיש לסטודנטים שלנו ולמרצים שיש לנו.

ידידיה אביגד: עוד נגיע רחוק.

ידידיה אביגד: תודה רבה.

שרן השכל: תודה רבה.

שרן השכל: ששי, בבקשה.

ששי שדה: אני מבקש להעביר לחמדה, יושב-ראש הוועד המינהלי באוניברסיטת אריאל שנסעה שעתיים לומר לך תודה.

שרן השכל: בבקשה.

חמדה חדי: בוקר טוב.

חמדה חדי: שמחה להיות פה ולראות אותך שוב אחרי שהיית אצלנו באוניברסיטה.

חמדה חדי: מרגש מאוד לראות את הנשיא שלנו ואת קובי ואת אלחנן ואת דידי וששי שנמצא אתנו מההסתדרות הלאומית.

חמדה חדי: אנחנו מאוגדים אצלם.

חמדה חדי: זה רגע מרגש.

חמדה חדי: עשר שנים עברו והגענו לרגע המכונן הזה.

חמדה חדי: כיף שאנחנו עושים את זה פורמלית בצורה יפה ומברכים על ההצלחה הזאת כי זו הצלחה.

חמדה חדי: היו הרבה אתגרים במעבר הזה להיכנס לור"ה.

חמדה חדי: מי שיודע, יגאל כהן אורגד, שתמך בתהליך הזה הרבה שנים מאז שהפך להיות אוניברסיטה.

חמדה חדי: ברכות לכל מי שלקח חלק בתהליך.

חמדה חדי: יש לנו נשיא מצוין שידע להוביל את זה ועם האנשים הכי נכונים, עם קובי, אלחנן ודידי.

חמדה חדי: זה הישג עצום בשבילנו.

חמדה חדי: אנו מתרגשים ורוצים להיכנס לעבודה ולראות איך אנו הולכים לפתח את היכולות שלנו.

חמדה חדי: בהצלחה שיהיה לנו.

שרן השכל: תודה על הדברים.

שרן השכל: אכן ממש מרגש.

שרן השכל: באומרנו הדברים האלה, אסכם.

שרן השכל: אני מודה כמובן לפרופ' אשר כהן יושב-ראש ור"ה ונשיא האוניברסיטה העברית, תודה לך על הישיבה ועל ההכנסה של אריאל לור"ה.

שרן השכל: תודה רבה לך אלחנן פלהיימר יושב-ראש התאחדות הסטודנטים הארצית בישראל, ידידיה אביגד, יושב-ראש התאחדות הסטודנטים באגודת הסטודנטים באריאל.

שרן השכל: כמובן לפרופ' יהודה שיינפלד נשיא האוניברסיטה באריאל, לדבורה, ראש מינהל ור"ה, שנמצאת כאן אתנו, לחמדה יושבת-ראש איגוד העובדים ולכל מי שהצטרף אלינו כאן לדיון הזה.

שרן השכל: שיהיו לנו המון בשורות טובות כאלה לטובת הסטודנטים ולטובת האוניברסיטאות בישראל.

שרן השכל: תודה רבה, הישיבה נעולה.